**บทที่ 1**

**บทนำ**

**1.1 ที่มาและความสำคัญของปัญหา**

 ภาษาอังกฤษเป็นภาษาต่างประเทศที่นิยมใช้กันอย่างแพร่หลายมากที่สุด เนื่องจากเป็นภาษากลางที่ใช้สื่อความหมายไปเกือบทั่วโลก ทั้งในฐานะที่เป็นเครื่องมือที่จะเข้าถึงแหล่งวิทยาการต่าง ๆ และค้นคว้าความรู้ใหม่ๆ ซึ่งปัจจุบัน มีคนทั่วโลกใช้ภาษาอังกฤษเป็นหลักในการสื่อสารถึงจำนวน 2,000 ล้านคน หรือ 1 ใน 3 ของประชากรของโลก ดังนั้น จึงเป็นความจำเป็นอย่างยิ่งที่จะส่งเสริมให้ประชากรไทยได้เรียนรู้ภาษาอังกฤษในระดับที่จะสื่อสารได้ เป็นเครื่องมือในการแสวงหาความรู้ และการประกอบอาชีพ ตลอดจนการเจรจาต่อรองสำหรับการแข่งขันด้านเศรษฐกิจและสังคมในเวทีสากล ในช่วงที่ผ่านมา ประเทศไทยได้มีความพยายามที่จะเพิ่มขีดความสามารถ ในการใช้ภาษาอังกฤษ ด้วยการประกาศนโยบายให้นักเรียนเรียนภาษาอังกฤษเป็นภาษาต่างประเทศที่ 1 โดยกำหนดให้มีการสอนตั้งแต่ประถมศึกษาเป็นต้นไป ในปี 2538 และ ได้ประกาศใช้หลักสูตรภาษาอังกฤษ พ.ศ.2539 รวมทั้งการส่งเสริมให้มีการเปิดโรงเรียนนานาชาติ และโรงเรียน English Program (โรงเรียน EP) ซึ่งเป็นโรงเรียนที่จัดการเรียนการสอนตามหลักสูตรกระทรวงศึกษาธิการ โดยใช้ภาษาอังกฤษเป็นสื่อในการจัดการเรียนการสอน แม้จะมีมาตรการดังกล่าว แต่ยังไม่ส่งผลต่อความสามารถในการใช้ภาษาอังกฤษเท่าที่ควร (สำนักงานคณะกรรมการการศึกษาขั้นพื้นฐาน, 2558)

 สำนักงานคณะกรรมการการศึกษาขั้นพื้นฐาน จึงได้นำนโยบายเร่งปฏิรูปการเรียนรู้ทั้งระบบให้สัมพันธ์เชื่อมโยงกัน เพื่อยกระดับคุณภาพการศึกษาและพัฒนาศักยภาพของผู้เรียนการสร้างเสริมสมรรถนะและทักษะการใช้ภาษาอังกฤษ ให้ผู้เรียนสามารถใช้ภาษาอังกฤษเพื่อการสื่อสารและใช้เป็นเครื่องมือในการแสวงหาองค์ความรู้เพื่อการพัฒนาตนอันจะนำไปสู่การเพิ่มขีดความสามารถในการแข่งขันของประเทศ สำนักงานคณะกรรมการการศึกษาขั้นพื้นฐานจึงได้กำหนด แนวปฏิบัติในการปฏิรูปการเรียนการสอนภาษาอังกฤษตามนโยบายการเรียนการสอนภาษาอังกฤษในระดับการศึกษาขั้นพื้นฐานเพื่อให้หน่วยงานทุกสังกัดที่จัดการศึกษาระดับการศึกษาขั้นพื้นฐานทั้งในส่วนกลาง สำนักงานเขตพื้นที่การศึกษา และสถานศึกษานำไปดำเนินการให้บรรลุเป้าหมาย คู่มือการจัดการเรียนการสอนภาษาอังกฤษแนวใหม่ ตามกรอบอ้างอิงความสามารถทางภาษาของสหภาพยุโรป CEFR CLT The Common European Framework of Reference for Languages (CEFR) ระดับชั้นประถมศึกษา

 นโยบายการศึกษาขั้นพื้นฐานให้ปรับการเรียนการสอนจากการเน้นไวยากรณ์ มาเป็นเน้นการสื่อสารที่เริ่มจากการฟัง ตามด้วยการพูด การอ่าน และการเขียนตามลำดับ ทั้งนี้ การจัดการเรียนการสอนภาษาอังกฤษควรคำนึงถึงธรรมชาติการเรียนรู้ภาษา กระบวนการเรียนการสอนควรมีลักษณะเป็นการเรียนรู้ตามธรรมชาติที่ใกล้เคียงกับการเรียนรู้ภาษาแรก คือ ภาษาไทย ที่เริ่มการเรียนรู้จากการฟัง และเชื่อมโยงเสียงกับภาพเพื่อสร้างความเข้าใจ แล้วจึงนำไปสู่การเลียนเสียง คือ การพูด และนำไปสู่การอ่านและเขียนในที่สุด การจัดการเรียนการสอนจึงควรเป็นการสอนเพื่อการสื่อสาร อย่างแท้จริง

 ครูเป็นปัจจัยที่มีความสำคัญที่สุดปัจจัยหนึ่งของความสำเร็จในการพัฒนาความสามารถในการใช้ภาษาอังกฤษของผู้เรียนเนื่องจากภาษาอังกฤษเป็นทักษะที่ต้องอาศัยการเรียนรู้ตามธรรมชาติของภาษาการปฏิสัมพันธ์ การเลียนแบบ และการมีเจตคติที่ดีต่อการเรียนรู้และฝึกฝนทักษะ ครูที่มีความสามารถและความคล่องแคล่วในการใช้ภาษาอังกฤษ จะเป็นต้นแบบที่ดีของผู้เรียนในการเรียนรู้และฝึกฝนความสามารถด้านการจัดการเรียนการสอนและการใช้สื่อ จะช่วยกระตุ้น สร้างแรงจูงใจ และพัฒนาความสามารถในการเรียนรู้และการใช้ภาษาของผู้เรียน การพัฒนาครูให้มีความสามารถตามเกณฑ์ที่กำหนด้านภาษาอังกฤษตามกรอบอ้างอิง CEFR และมีความรู้ความสามารถด้านการสอนภาษาอังกฤษแบบสื่อสาร (CLT) จึงเป็นความสำคัญจำเป็นอย่างยิ่งที่ทุกหน่วยงานและทุกภาคส่วนที่เกี่ยวข้องควรเร่งดำเนินการ เพื่อยกระดับความสามารถในการจัดการเรียนการสอนของครูให้สอดคล้องกับวิธีการเรียนรู้ที่เน้นการสื่อสาร (CLT) และเป็นไปตามกรอบความคิดหลัก CEFR การดำเนินการตามนโยบายเน้นไปที่การประเมินความรู้พื้นฐานภาษาอังกฤษสำหรับครู สภาพปัญหาด้านการเรียนการสอนภาษาอังกฤษของประเทศไทย และการกำหนดนโยบายของสำนักงานคณะกรรมการการศึกษาขั้นพื้นฐานตระหนักและให้ความสำคัญในการส่งเสริมสนับสนุนการพัฒนาผู้เรียนในทุกระดับเพื่อยกระดับความสามารถด้านภาษาอังกฤษให้สูงขึ้น และเต็มตามศักยภาพของผู้เรียน ซึ่งสำนักงานคณะกรรมการการศึกษาขั้นพื้นฐานได้กำหนด แนวปฏิบัติในการปฏิรูปการเรียนการสอนภาษาอังกฤษตามแนวการสอนแบบ 3Ps ซึ่งเป็นการจัดกระบวนการเรียนรู้ให้กับผู้เรียนที่มุ่งหวังให้ผู้เรียนได้ลองใช้ภาษาในสถานการณ์ต่าง ๆ จำลองจากสถานการณ์จริง โดยครูจะต้องปรับแนวทางการเรียนการสอน (Pedagogy) ครูจะต้องทำให้ผู้เรียนรักที่จะเรียนรู้ตลอดชีวิต และมีเป้าหมายในการสอนที่จะทำให้ผู้เรียนมีทักษะชีวิต ทักษะการคิด และทักษะด้านไอที ครูจะต้องให้ผู้เรียนได้มีโอกาสทดลองด้วยตนเอง เน้นการเรียนการสอนภาษาอังกฤษให้เป็นไปตามธรรมชาติของการเรียนรู้ โดยเน้นการสื่อสารเริ่มจากการสอนทักษะการฟัง ตามด้วยการพูด การอ่าน และการเขียน ตามลำดับ โดยมีการสอนไวยากรณ์แทรกอยู่ในทุกทักษะ (คู่มือการจัดกิจกรรมการเรียนการสอนแนวใหม่:สำนักงานคณะกรรมการการศึกษาขั้นพื้นฐาน, 2558)

 การจัดการเรียนการสอนของโรงเรียนสวัสดี สังกัดสำนักงานเขตพื้นที่การศึกษาประถมศึกษาอุดร เขต4 พบสภาพปัญหาของนักเรียนชั้นประถมศึกษาปีที่ 6 ส่วนใหญ่ไม่สามารถอ่านและเขียนคำศัพท์พื้นฐานภาษาอังกฤษได้อย่างถูกต้อง ส่งผลให้เกิดปัญหาการเรียนรู้ภาษาอังกฤษด้านการอ่านและเขียนคำศัพท์ภาษาอังกฤษ และจากรายงานคุณภาพการศึกษา ปีการศึกษา 2558 พบว่านักเรียนขาดความรู้ความเข้าใจการอ่านภาษาอังกฤษและไม่สามารถจำคำศัพท์ภาษาอังกฤษได้ (รายงานคุณภาพการศึกษา โรงเรียนบ้านสวัสดี, 2558) จากปัญหาดังกล่าวส่งผลนักเรียนไม่สามารถอ่านและเขียนคำศัพท์ภาษาอังกฤษได้อย่างถูกต้อง ไม่สามารถสื่อสารภาษาอังกฤษได้ ซึ่งเป็นผลกระทบต่อการจัดกิจกรรมเรียนการสอนภาษาอังกฤษไม่บรรลุเป้าหมาย ผลสัมฤทธิ์ทางการเรียนวิชาภาษาอังกฤษอยู่ในระดับที่ต่ำว่าเกณฑ์ที่สถานศึกษากำหนด

 การเรียนการสอนภาษาอังกฤษในระดับชั้นประถมศึกษา เป็นการเรียนขั้นพื้นฐานที่สำคัญยิ่งต่อตัวผู้เรียน ผู้วิจัยเองจึงได้ศึกษาวิธีการสอนภาษาอังกฤษที่จะส่งเสริมความสามารถในการอ่านและการเขียนคำศัพท์ภาษาอังกฤษให้บรรลุเป้าหมาย จากการศึกษาวิธีการสอนแบบ 3Ps เป็นวิธีการสอนแบบหนึ่งที่จะช่วยส่งเสริมความสามารถในการอ่านและการเขียนคำศัพท์ภาษาอังกฤษได้เป็นอย่างดี ซึ่งเป็นอีกหนึ่งนโยบายในการปฏิรูปการเรียนการสอนภาษาอังกฤษของกระทรวงศึกษาธิการเร่งปฏิรูปการเรียนรู้ทั้งระบบให้สัมพันธ์เชื่อมโยงกัน เพื่อยกระดับคุณภาพการศึกษาและพัฒนาศักยภาพของผู้เรียน โดยเฉพาะอย่างยิ่งการสร้างเสริมสมรรถนะและทักษะการใช้ภาษาอังกฤษ ให้ผู้เรียนสามารถใช้ภาษาอังกฤษเพื่อการสื่อสารและใช้เป็นเครื่องมือในการแสวงหาองค์ความรู้เพื่อการพัฒนาตน อันจะนำไปสู่การเพิ่มขีดความสามารถในการแข่งขันของประเทศ จากการศึกษาผู้วิจัยจึงสนใจที่จะนำวิธีการสอนแบบ 3Ps มาพัฒนาเพื่อให้ผู้เรียนเกิดความรู้ความเข้าใจจากการอ่านและเขียนคำศัพท์พื้นฐานภาษาอังกฤษและมีความพึงพอใจต่อการเรียนภาษาอังกฤษมากยิ่งขึ้นอันจะนำไปสู่การเรียนรู้ของผู้เรียนให้มีคุณภาพในระดับที่สูงขึ้น ต่อไป

**1.2 คำถามในการวิจัย**

 1.2.1 การจัดกิจกรรมการเรียนการสอนภาษาอังกฤษด้วยวิธีการสอนแบบ 3Ps ที่ส่งเสริมความสามารถในการอ่านและเขียนคำศัพท์พื้นฐานภาษาอังกฤษเป็นอย่างไร

 1.2.2 ความสามารถในการอ่านและเขียนคำศัพท์พื้นฐานภาษาอังกฤษ สำหรับนักเรียนชั้นประถมศึกษาปีที่ 6 หลังการเรียนโดยใช้กิจกรรมการสอนภาษาอังกฤษด้วยวิธีการสอนแบบ 3Ps ที่ส่งเสริมความสามารถในการอ่านและเขียนคำศัพท์พื้นฐานภาษาอังกฤษสูงขึ้นจริงหรือไม่

 1.2.3 การจัดกิจกรรมการเรียนการสอนภาษาอังกฤษด้วยวิธีการสอนแบบ 3Ps ที่ส่งเสริมความสามารถในการอ่านและเขียนคำศัพท์พื้นฐานภาษาอังกฤษ วิชาภาษาอังกฤษ ทำให้นักเรียนมีความสามารถทางการเรียนหลังเรียนสูงกว่าก่อนเรียนใช่หรือไม่

 1.2.4 นักเรียนชั้นประถมศึกษาปีที่ 6 โรงเรียนบ้านสวัสดี มีความพึงพอใจต่อการจัดการเรียนการสอนภาษาอังกฤษด้วยวิธีการสอนแบบ 3Ps ได้ในระดับใด

**1.3 วัตถุประสงค์ของการวิจัย**

 1.3.1 เพื่อศึกษาสภาพปัญหาและแนวทางในการจัดกิจกรรมการเรียนการสอนภาษาอังกฤษด้วยวิธีการสอนแบบ 3Ps ที่ส่งเสริมความสามารถในการอ่านและเขียนคำศัพท์พื้นฐานภาษาอังกฤษของนักเรียนชั้นประถมศึกษาปีที่ 6

 1.3.2 เพื่อพัฒนากิจกรรมการเรียนการสอนภาษาอังกฤษด้วยวิธีการสอนแบบ 3Ps ที่ส่งเสริมความสามารถในการอ่านและเขียนคำศัพท์พื้นฐานภาษาอังกฤษ ของนักเรียนชั้นประถมศึกษาปีที่ 6 ให้มีค่าประสิทธิผล ตามเกณฑ์ที่กำหนด 80/80

 1.3.3 เพื่อเปรียบเทียบความสามารถในการอ่านและการเขียนคำศัพท์พื้นฐานภาษาอังกฤษของนักเรียนชั้นประถมศึกษาปีที่ 6 ระหว่างคะแนนทดสอบก่อนและหลังการเรียนด้วยวิธีการสอนแบบ 3Ps

 1.3.4 เพื่อศึกษาความพึงพอใจของนักเรียนชั้นประถมศึกษาปีที่ 6 ต่อการจัดกิจกรรมการเรียนการสอนภาษาอังกฤษด้วยวิธีการสอนแบบ 3Ps

**1.4 สมมุติฐานการวิจัย**

 นักเรียนที่เรียนด้วยวิธีการสอนแบบ 3Ps มีคะแนนจากการทดสอบความสามารถในการอ่านและการเขียนคำศัพท์พื้นฐานภาษาอังกฤษหลังเรียนสูงขึ้นกว่าก่อนเรียน

**1.5 ขอบเขตการวิจัย**

 ผู้วิจัยแบ่งการวิจัยออกเป็น 4 ระยะ โดยกำหนดขอบเขตในแต่ละระยะออกเป็น 4 ด้าน คือ ด้านแหล่งข้อมูล ด้านตัวแปร ด้านเนื้อหา และด้านการสร้างและหาคุณภาพเครื่องมือ ระยะการเก็บรวบรวมข้อมูลตามหลักการของวงจรเดมมิ่ง (คือ มีการวางแผนงานการทำงานจัดลำดับความสำคัญของปัญหา ดำเนินการตามแผนงานที่ได้วางไว้ ใช้เครื่องมือตรวจสอบการทำงานที่ได้ทำไปแล้ว และหากมีข้อบกพร่องที่เกิดขึ้นจากการตรวจสอบหาวิธีการและขั้นตอนในการแก้ไขตามระยะการวิจัย) ดังนี้

 ระยะที่ 1 ศึกษาแนวทางการจัดกิจกรรมการเรียนการสอนด้วยวิธีการสอนแบบ 3Ps เพื่อส่งเสริมความสามารถในการอ่านและเขียนคำศัพท์พื้นฐานภาษาอังกฤษของนักเรียน
ชั้นประถมศึกษาปีที่ 6

 1. แหล่งข้อมูล

 ครูผู้จัดกิจกรรมการเรียนการสอนภาษาอังกฤษ จำนวน 3 ท่าน

 2. ตัวแปรที่ศึกษา ได้แก่

 การจัดการเรียนการสอนด้วยวิธีการสอนแบบ 3Ps ของครูผู้สอนภาษาอังกฤษ

 3. เนื้อหา

 เนื้อหาที่ศึกษา คือ เนื้อหาที่เกี่ยวกับคำศัพท์พื้นฐานภาษาอังกฤษ กลุ่มสาระการเรียนรู้ภาษาอังกฤษ ชั้นประถมศึกษาปีที่ 6 จำนวน 708 คำ

 4. การสร้างและหาคุณภาพเครื่องมือ

 สร้างแบบสัมภาษณ์สภาพปัญหาและแนวทางการพัฒนาการจัดกิจกรรมการเรียนรู้ของครูผู้สอนวิชาภาษาอังกฤษ ชั้นประถมศึกษาปีที่ 6

 ระยะที่ 2 พัฒนากิจกรรมการเรียนรู้ และหาประสิทธิภาพในการจัดกิจกรรมการเรียนการสอนด้วยวิธีการสอนแบบ 3Ps เพื่อส่งเสริมความสามารถในการอ่านและเขียนคำศัพท์พื้นฐานของนักเรียนชั้นประถมศึกษาปีที่ 6

 1. แหล่งข้อมูล

 1.1 ผู้มีประสบการณ์ในการจัดการเรียนการสอนวิชาภาษาอังกฤษ จำนวน 3 คน ประกอบด้วย นางรัตนา เย็นประโคน ครูชำนาญการพิเศษ วุฒิการศึกษาระดับปริญญาตรี คบ. (ครุศาสตร์บัณฑิต) วิชาเอกภาษาอังกฤษ นางเกศินี ดรดี ครูชำนาญการพิเศษ วุฒิการศึกษาระดับปริญญาตรี คบ. (ครุศาสตร์บัณฑิต)วิชาอุตสาหกรรมศิลป์ วิชาโท ภาษาอังกฤษ และนางดรุณี กำเนิดกาลึม ครูชำนาญการ วุฒิการศึกษาระดับปริญญาตรี คบ. (ครุศาสตร์บัณฑิต) เอกภาษาอังกฤษ และผู้เชี่ยวชาญด้าน ภาษา สถิติ การวัดและประเมินผล ผู้จำนวน 2 คนประกอบด้วย ผศ.ไพศาล เอกะกุล ศษ.ม. การวัดและประเมินผลการศึกษา มหาวิทยาลัยขอนแก่น และอาจารย์ อพันตรี พูลพุทธา ปร.ด. วิจัยและประเมินผลการศึกษามหาวิทยาลัยมหาสารคาม เพื่อให้ข้อมูลการจัดการเรียนการสอนภาษาอังกฤษ ตรวจสอบความถูกต้องและเหมาะสมของเนื้อหา

 1.2 นักเรียนชั้นมัธยมศึกษาปีที่ 1 ภาคเรียนที่ 2 ปีการศึกษา 2559 โรงเรียนบ้านโชคเจริญ สังกัดสำนักงานเขตพื้นที่การศึกษาประถมศึกษาอุดรธานี เขต 4 จำนวน 16 คน เพื่อทดลองใช้แบบทดสอบวัดความสามารถในการอ่านและการเขียนภาษาอังกฤษ

 2. ตัวแปร

 ตัวแปรที่ศึกษา คือ ประสิทธิภาพของแผนการจัดกิจกรรมการเรียนรู้ ด้วยวิธีการสอนแบบ 3Ps

 3. เนื้อหา

 เนื้อหา ได้แก่ เนื้อหาวิชาภาษาอังกฤษ ตามหลักสูตรแกนกลางการศึกษาขั้นพื้นฐาน พุทธศักราช 2551 ชั้นประถมศึกษาปีที่ 6 ภาคเรียนที่ 2 ปีการศึกษา 2559 ใช้สอนในช่วงระหว่างวันที่ 22 เดือนพฤศจิกายน พ.ศ. 2559 ถึงวันที่ 20 เดือน ธันวาคม พ.ศ. 2559 ซึ่งมีเนื้อหา ดังนี้

 แผนที่ 1 Under the Sea

 แผนที่ 2 I love English

 แผนที่ 3 Where is the Park?

 แผนที่ 4 Peter’s Holiday

 แผนที่ 5 Completing a Hotel Registration Form

 แผนที่ 6 Happy Birthday

 แผนที่ 7 My Morning

 แผนที่ 8 Myself

 4. การสร้างและหาคุณภาพเครื่องมือ

 สร้างแผนการจัดกิจกรรมการเรียนรู้ที่สอนแบบ 3Ps จำนวน 8 แผนการจัดการเรียนรู้ ประกอบด้วย แผนการจัดกิจกรรมที่ส่งเสริมการอ่าน จำนวน 4 แผน และแผนการจัดกิจกรรมที่ส่งเสริมการเขียน จำนวน 4 แผน

 ระยะที่ 3 เปรียบเทียบความสามารถในการอ่านและการเขียนคำศัพท์พื้นฐานภาษา อังกฤษของนักเรียนชั้นประถมศึกษาปีที่ 6 ระหว่างคะแนนทดสอบก่อนและหลังการเรียนด้วยวิธีการสอนแบบ 3Ps

 1. แหล่งข้อมูล

 กลุ่มเป้าหมายในการวิจัยครั้งนี้ เป็นนักเรียนชั้นประถมศึกษาปีที่ 6 โรงเรียนบ้านสวัสดี จำนวน 22 คน

 2. ตัวแปร

 ตัวแปรที่ศึกษา คือ ความสามารถในการอ่านและการเขียนคำศัพท์พื้นฐานภาษา อังกฤษ ของนักเรียนชั้นประถมศึกษาปีที่ 6

 3. เนื้อหา

 การศึกษาและเปรียบเทียบผลของการจัดการเรียนการสอนก่อนเรียนและหลังเรียนของนักเรียนที่ได้รับการจัดการเรียนการสอน ด้วยวิธีการสอนแบบ 3Ps

 4. การสร้างและหาคุณภาพเครื่องมือ

 การสร้างเครื่องมือวิจัย สร้างแบบทดสอบวัดความสามารถในการอ่านและเขียน แบบปรนัย ชนิดเลือกตอบ 4 ตัวเลือก จำนวน 30 ข้อ

 ระยะที่ 4 ประเมินความพึงพอใจของนักเรียนชั้นประถมศึกษาปีที่ 6 ต่อการจัดกิจกรรมการเรียนการสอนภาษาอังกฤษด้วยวิธีการสอนแบบ 3Ps

 1. แหล่งข้อมูล

 แหล่งข้อมูล คือ นักเรียนชั้นประถมศึกษาปีที่ 6 ภาคเรียนที่ 2 ปีการศึกษา 2559 โรงเรียนบ้านสวัสดี จำนวนนักเรียน 22 คน

 2. ตัวแปร

 ตัวแปรที่ศึกษา คือ ความพึงพอใจของนักเรียนชั้นประถมศึกษาปีที่ 6 ที่มีต่อการจัดกิจกรรมการเรียนการสอนด้วยวิธีการสอนแบบ 3Ps

 3. เนื้อหา

 การประเมินความพึงพอใจของนักเรียนและครูที่มีต่อการจัดกิจกรรมการเรียนการสอนด้วยวิธีการสอนแบบ 3Ps ที่ส่งเสริมความสามารถในการอ่านและการเขียนคำศัพท์พื้นฐานภาษาอังกฤษ ของนักเรียนชั้นประถมศึกษาปีที่ 6 ด้านเนื้อหา ด้านกิจกรรมการเรียนการสอน ด้านทักษะการสื่อสารและการใช้ภาษา ด้านทักษะทางปัญญา และด้านการนำไปใช้

 4. การสร้างและหาคุณภาพเครื่องมือ

 สร้างแบบประเมินความพึงพอใจ 5 ด้าน ประกอบด้วย ด้านเนื้อหา ด้านวิธีการสอน ด้านทักษะการสื่อสารและการใช้ภาษา ด้านทักษะทางปัญญา และด้านการนำไปใช้ เพื่อศึกษาความพึงพอใจของนักเรียนต่อการ จัดกิจกรรมการเรียนการสอนภาษาอังกฤษด้วยวิธีการสอนแบบ 3Ps

**1.6 นิยามศัพท์เฉพาะ**

 “การจัดกิจกรรมการเรียนการสอนภาษาอังกฤษด้วยวิธีการสอนแบบ 3Ps หรือ P-P-P”หมายถึง การจัดกระบวนการเรียนรู้ภาษาอังกฤษแนวใหม่ให้กับผู้เรียนที่มีขั้นตอนการจัดกิจกรรมการเรียนการสอน ดังต่อไปนี้

 ขั้นที่ 1 ขั้นนำเสนอ (Presentation) หมายถึง การให้ตัวป้อนทางภาษา (Language Input) แก่ผู้เรียน

 ขั้นที่ 2 ขั้นฝึกปฏิบัติ (Practice) หมายถึง การฝึกให้ผู้เรียนมีความแม่นยำในรูปแบบภาษา เพื่อจะได้สามารถนำไปใช้ในการสื่อสารต่อไป

 ขั้นที่ 3 ขั้นนำไปใช้ (Production) หมายถึง การฝึกใช้ภาษาเพื่อการสื่อสาร เป็นการถ่ายโอนการเรียนรู้ภาษาจากสถานการณ์ในชั้นเรียนไปสู่การนำภาษาไปใช้จริง การฝึกใช้ภาษาเพื่อการสื่อสารโดยทั่วไป มุ่งหวังให้ผู้เรียนได้ลองใช้ภาษาในสถานการณ์ต่าง ๆ ที่จำลองจากสถานการณ์จริง

 “ความสามารถในการอ่าน (Reading Abilities) ของผู้เรียน” หมายถึง ความสามารถในการอ่านเพื่อความเข้าใจ (Reading Comprehension Abilities) เป็นความสามารถในการอ่านคำศัพท์พื้นฐานภาษาอังกฤษที่ผู้เรียนทุกคนจะมีและใช้เป็นพื้นฐานสำหรับการอ่านในระดับที่สูงขึ้นโดยการวัดได้จากคะแนนจากแบบทดสอบการอ่านเพื่อความเข้าใจที่ผู้วิจัยนำมาใช้กับกลุ่มเป้าหมาย เป็นแบบที่ผู้วิจัยได้พัฒนาขึ้น

 “ความสามารถในการเขียนคำศัพท์ภาษาอังกฤษ” หมายถึง การนำความรู้ที่ได้รับจากการจัดกิจกรรมการเรียนการสอนภาษาอังกฤษด้วยวิธีการสอนแบบ 3Ps เป็นตัวอักษรโดยอาศัยความถูกต้องของรูปแบบภาษา

 “การพัฒนากิจกรรมการเรียนการสอน” หมายถึง การออกแบบและปรับปรุงเปลี่ยนแปลงรายละเอียด แผนการจัดกิจกรรมการเรียนการสอนวิชาภาษาอังกฤษด้วยวิธีการสอนแบบ 3Ps เพื่อส่งเสริมความสามารถในการอ่านและเขียนคำศัพท์พื้นฐานภาษาอังกฤษ ชั้นประถมศึกษาปีที่ 6 ที่มีประสิทธิภาพโดยผ่านกระบวนการตรวจสอบคุณภาพและนำไปทดลองใช้

 “การเขียนคำศัพท์ภาษาอังกฤษ” หมายถึง ความสามารถในการนำความรู้ที่ได้รับจากการจัดกิจกรรมการเรียนการสอนภาษาอังกฤษด้วยวิธีการสอนแบบ 3Ps เป็นตัวอักษรโดยอาศัยความถูกต้องของรูปแบบภาษา ใช้การสังเกต ทำเป็นกลุ่ม กลุ่มละ 4 คน ใช้ครู 2 คนให้คะแนน เป็นการประเมินทักษะการอ่านและการเขียนของนักเรียน

 “ความพึงพอใจ” หมายถึง ความพึงพอใจของนักเรียนที่มีต่อกิจกรรมการเรียนการสอนภาษาอังกฤษด้วยวิธีการสอนแบบ 3Ps ที่ส่งเสริมความสามารถในการอ่านและเขียนคำศัพท์พื้นฐานภาษาอังกฤษ โดยใช้แบบสอบถามความพึงพอใจในลักษณะเป็นมาตราประมาณค่าให้เลือก 5 ระดับ

 “ประสิทธิภาพของการจัดกิจกรรมการเรียนการสอน” หมายถึง คุณภาพการจัดกิจกรรมการเรียนการสอนภาษาอังกฤษด้วยวิธีการสอนแบบ 3Ps ประกอบการจัดกิจกรรมการสอนในแต่ละแผน ชั้นประถมศึกษาปีที่ 6 ที่ผู้วิจัยพัฒนาขึ้น โดยเปรียบเทียบคะแนนของกระบวนการเรียนกับคะแนนทดสอบวัดความสามารถทางการเรียนหลังเรียนตามเกณฑ์ 80/80

 เกณฑ์ 80 ตัวแรก หมายถึงคะแนนเฉลี่ยร้อยละ 80 ของนักเรียนชั้นประถมศึกษาปีที่ 6 ที่ได้จากการทำแบบทดสอบย่อยระหว่างเรียน

 เกณฑ์ 80 ตัวหลัง หมายถึงคะแนนเฉลี่ยร้อยละ 80 ของนักเรียนชั้นประถมศึกษาปีที่ 6 ที่ได้จากการทำแบบทดสอบวัดความสามารถทางการเรียนหลังเรียน ที่มีคะแนนเฉลี่ยตั้งแต่ร้อยละ 80 ขึ้นไป

 “คำศัพท์พื้นฐานภาษาอังกฤษ” หมายถึง คำศัพท์ภาษาอังกฤษระดับประถมศึกษา จำนวน 27 หมวดหมู่ รวม 708 คำ เป็นบัญชีคําศัพท์ภาษาอังกฤษพื้นฐานจากหลักสูตรแกนกลางการศึกษาขั้นพื้นฐาน 2551 ผู้วิจัยเลือกมาพัฒนาผู้เรียนทั้งหมด 80 คำ จำนวน 16 หมวด ประกอบด้วย

 หมวดสิ่งของทั่วไป จำนวน 4 คำ

 หมวดสัตว์ จำนวน 5 คำ

 หมวดผักและผลไม้ จำนวน 2 คำ

 หมวดบุคคล จำนวน 8 คำ

 หมวดอาหารและเครื่องดื่ม จำนวน 1 คำ

 หมวดสถานที่ จำนวน 9 คำ

 หมวดวัน เวลา ฤดูกาล จำนวน 5 คำ

 หมวดประเทศ จำนวน 2 คำ

 หมวดคำคุณศัพท์ จำนวน 5 คำ

 หมวดคำกิริยา จำนวน 19 คำ

 หมวดคำบุพบท จำนวน 7 คำ

 หมวดคำแสดงคำถาม จำนวน 3 คำ

 หมวดคำกิริยาวิเศษณ์ จำนวน 2 คำ

 หมวดคำกิริยาช่วย จำนวน 2 คำ

 หมวดคำแสดงความเป็นเจ้าของ จำนวน 2 คำ

 หมวดคำกรอกแบบฟอร์ม จำนวน 4 คำ

 “ปัญหาการอ่านและเขียนคำศัพท์พื้นฐานภาษาอังกฤษ” หมายถึง นักเรียนไม่สามารถอ่านและเขียนคำศัพท์ภาษาอังกฤษได้อย่างถูกต้อง ไม่สามารถสื่อสารภาษาอังกฤษได้ ซึ่งเป็นผลกระทบต่อการจัดกิจกรรมเรียนการสอนภาษาอังกฤษไม่บรรลุเป้าหมาย ผลสัมฤทธิ์ทางการเรียนวิชาภาษาอังกฤษอยู่ในระดับที่ต่ำว่าเกณฑ์ที่สถานศึกษากำหนด

 “แนวทางแก้ปัญหาการอ่านและเขียนคำศัพท์พื้นฐานภาษาอังกฤษ” หมายถึงวิธีการพัฒนาแก้ไขปัญหาความสามารถในการอ่านและเขียน ของนักเรียนชั้นประถมศึกษาปีที่ 6 โดยใช้แบบทดสอบก่อนเรียน แบบทดสอบหลังเรียน แบบฝึกคำศัพท์ กลุ่มคำพื้นฐานภาษาอังกฤษระดับชั้นประถมศึกษาปีที่ 6

**1.7 ประโยชน์ที่ได้รับ**

 1.7.1 เป็นแนวทางในการจัดกิจกรรมการสอนภาษาอังกฤษด้วยวิธีการสอนแบบ 3Ps เพื่อส่งเสริมความสามารถในการอ่านเพื่อเข้าใจและเขียนคำศัพท์พื้นฐานภาษาอังกฤษสำหรับครู

 1.7.2 ได้แผนการจัดกิจกรรมการเรียนรู้ที่พัฒนาการเรียนการสอนวิชาภาษาอังกฤษ ด้วยวิธีการสอนแบบ 3Ps ระดับชั้นประถมศึกษาปีที่ 6

 1.7.3 ได้แนวการจัดกิจกรรมการเรียนการสอนที่หลากหลายรูปแบบและมีความเหมาะสมในแต่ละเนื้อหา การเลือกใช้สื่อการเรียนการสอนที่ทันสมัยจะทำให้นักเรียนมีความ กระตือรือร้นในการเรียน มีความสนใจในการเรียนรู้ ทำให้การเรียนการสอนมีประสิทธิภาพ มีความก้าวหน้าทางการเรียน